EXI213-18 Delegat/da del Govern de la Generalitat de Catalunya a Portugal. Departament d’Acció Exterior, Relacions Institucionals i Transparència (21.12.18). Departament d'Acció Exterior, Relacions Institucionals i Transparència\nEXI213-18 Delegat/da del Govern ...\nEXI213-18 Delegat/da del Govern de la Generalitat de Catalunya a Portugal. Departament d’Acció Exterior, Relacions Institucionals i Transparència (21.12.18)\nPer mitjà d’aquest anunci es posa en coneixement que s’obre el termini per presentar el curriculum vitae per a la selecció de la persona que ha d’ocupar el lloc de delegat/da del Govern de la Generalitat de Catalunya a Portugal, amb seu a Lisboa.\nPromoure i coordinar les relacions bilaterals amb les autoritats de la República Portuguesa, així com amb els altres governs descentralitzats, en l’àmbit de les competències de la Generalitat.\nPromoure i coordinar les relacions de col·laboració de la Generalitat i els seus òrgans adscrits amb els organismes internacionals amb seu a Portugal i que tinguin un interès rellevant per a Catalunya.\nFacilitar les funcions de prospecció del Govern de la Generalitat respecte de les relacions amb els altres països de la Comunitat de Països de Llengua Portuguesa.\nDomini del català, portuguès i anglès.\nConeixements orals i escrits de la llengua catalana, portuguesa i anglesa.\n5.5 Tant el currículum com la carta de presentació s’hauran d’adreçar a la bústia de correu electrònic de la Sub-direcció General de Recursos Humans, Organització i Règim Interior del Departament d’Acció Exterior, Relacions Institucionals i Transparència, provisio.exi@gencat.cat, indicant a l’assumpte “EXI213-2018” i al cos del missatge les vostres dades personals i de contacte. La data límit de presentació és el 28 de gener de 2019.


A Europa l'anomalia de temperatura ha sigut més aviat modesta, de +0,2 ºC\n2 min. Barcelona 09/08/2020 17:00\n651x366 Temperatura mitjana del mes de juliol al conjunt del planeta / Copernicus Climate Change Service/ECMWF Temperatura mitjana del mes de juliol al conjunt del planeta / Copernicus Climate Change Service/ECMWF\nTal com vam explicar fa uns dies, el mes de juliol ha sigut més càlid del normal al conjunt de Catalunya. Ara bé, a la resta d'Europa i del món també ha sigut així?\nSegons el Servei de Canvi Climàtic Copernicus (C3S), aquest ha sigut el tercer juliol més calorós des del 1979 a escala planetària. L'anomalia s'ha situat en +0,49 ºC, no gaire per darrere del juliol del 2016 (+0,53 ºC) i del del 2019 (0,56 ºC), el més càlid de tots.\nUna de les zones de la Terra on l'anomalia de temperatura ha sigut més marcada és l'Àrtic, sobretot al llarg de la costa de Sibèria, a les illes del Canadà i al centre de l'oceà Àrtic. Precisament l'extensió de gel en aquesta zona està molt per sota de la mitjana climàtica. Ara mateix hi ha 5,8 milions de km² de superfície glaçada, si bé hauria de voltar els 7,9 milions de km² en aquests moments de l'any. Es tracta d'un valor força pròxim al rècord de mínima extensió de gel per a un 8 d'agost (5,3 milions de km², registrat l'any passat).\nA nivell europeu, en canvi, l'anomalia de temperatura d'aquest juliol ha sigut més discreta. La mitjana mensual s'ha situat dues dècimes per sobre del normal, lluny dels +2,1 ºC corresponents al juliol del 2010. De fet, al conjunt de la meitat nord del continent ha fet menys calor del compte, mentre que al sud n'ha fet més. Bona part de l'anomalia de temperatura del sud-oest d'Europa es deu a l'onada de calor que hi va haver l'última setmana del mes.\nSi el balanç s'estén als últims dotze mesos, és a dir, des de l'agost del 2019 fins al juliol del 2020, l'escenari és molt semblant. La temperatura ha sigut superior al valor mitjà del període 1981-2010, si bé l'anomalia més marcada s'ha registrat en bona part de Sibèria, l'oceà Àrtic i l'oest de l'Antàrtida. Per contra, tan sols en algunes regions molt concretes, com, per exemple, el centre del Canadà, el sud de Groenlàndia i el nord de l'Índia, la temperatura de l'últim any ha estat lleugerament per sota del que tocaria.\n651x366 Evolució de l'anomalia de la temperatura mitjana en dotze mesos respecte a la mitjana climàtica, amb dades des de 1979 / C3S / ECMWF Evolució de l'anomalia de la temperatura mitjana en dotze mesos respecte a la mitjana climàtica, amb dades des de 1979 / C3S / ECMWF\nDes de l'any 2002 la temperatura mitjana planetària en 12 mesos s'ha situat, en tot moment, per sobre de la mitjana climàtica. Amb aquestes dades, segons s'apunta des de C3S, es constata que l'augment de temperatura s'acosta als +0,2 ºC per dècada.\nEl 2020 ha igualat el rècord d'any més càlid al món des que hi ha dades


Grans pel·lícules sobre bancs i finances | El Cinèfil\nGrans pel·lícules sobre bancs i finances\nEl sistema bancari i el món de les finances, com tants altres temes, ha estat tractat pel cinema de diferents maneres. Aprofitant l’arribada del banc català 11Onze, que tot just es presenta en societat aquest abril, hem pensat que és un bon moment per analitzar la relació entre el setè art la banca.\nEl primer que cal dir és que quan apareix un banc en una pel·lícula o en una sèrie acostuma a ser per dos motius: un atracament o mostrar la cara més fosca del capitalisme. Malgrat això hem trobat algunes de pel·lícules on els banquers són els protagonistes sense ser éssers més malvats que Hannibal Lecter. Segurament la més mítica de totes és It’s a Wonderful Life (Que bonic és viure, 1946). Aquest clàssic de Frank Capra no només és un dels film imprescindibles de cada Nadal sinó que retrata la figura d’un petit banquer interpretat per James Steward. L’argument gira al voltant d’en Clarence, un àngel que ha de fer mèrits per guanyar-se les ales i és enviat a la Terra amb la missió d’evitar el suïcidi de George Bailey, que té una empresa d’emprèstits que està a punt de fer fallida a causa de la desaparició de vuit mil dòlars. Un film optimista que mostra com seria la societat sense bones persones com el protagonista.\nCap Nadal sense Capra\nFent un salt gegant en el temps, val la pena mencionar un film recent que a casa nostra ha passat gairebé desapercebut. Parlem de The banker (2020) de George Nolfi que posa el fucus en Joe Morris i Bernard S. Garrett Sr. dos pioners en el sector per ser dels primers banquers afro-americans interpretats per Samuel L. Jackson i Anthonie Mackie respectivament. Aquest film exclusiu d’Apple TV posa el dit a la nafra del racisme als anys 50 i parla de la diferència entre ser negre i blanc a l’hora d’aconseguir un crèdit.\nEn una direcció molt diferent, però força interessant trobem la pel·lícula de Netflix Bankier van het verzet (El banquero de la resistencia) una cinta holandesa on un banquer és “seduït” per la resistència al nazisme per ajudar a finançar el moviment opositor a Hitler. Una interessant història basada en fets reals de com utilitzar el sistema bancari en benefici d’una bona causa.\nEl boig món de les finances\nSi bé la figura del banquer no ha despertat gaire l’interès de Hollywood sí ho ha fet la figura del broker. Però, què és un broker? Quan tens un suma sucosa de diners i vols invertir en borsa l’empresa o banc que transforma els teus diners (a canvi de comissions) en més diner és el broker. Hi ha una bona pila de pel·lícules sobre borsa però n’hi ha dues que sens dubte destaquen per sobre les altes: Wall Street (1987) i The Wolf of Wall Street (2013) Tant Oliver Stone com Martin Scorsese retraten de manera molt diferent (thriller i comèdia) la corrupció de la personalitat quan els diners governen la persona. Cadascun a la seva manera van ser capaços d’explicar l’ebullició del sector financer als 80 als Estats Units.\nWall Street fins i tot va tenir una seqüela l’any 2010 on el mateix Oliver Stone rescata el mític personatge de Gongon Gekko (Michael Douglas) per comparar els boigs 80 amb la nova era de les finances en plena era d’internet. Per cert, no cal anar a Hollywood per trobar films sobre brokers. A Catalunya el film Joves (2004) de Ramon Térmens i Carles Torras també expliquen com funciona aquesta feina als despatxos de Barcelona amb un Roger Coma obsessionat per fer més diners a costa de les inversions del seu ric oncle.\nLa crisi del 2008 al cinema\nQuan el gegant financer Lehman Brothers va caure tothom va veure que la crisi que alguns anunciaven feia mesos anava de veritat. El món del cinema va posar-se les piles i en pocs anys van sortir moltes pel·lícules que van explicar aquest episodi de la història des del documental guardonat amb un Oscar Inside Job (2010) fins al també oscaritzada al Millor Guió Adaptat The big short (La gran apuesta 2015) on uns inversors es dediquen a “apostar” en contra el mercat hipotecari estatunidenc i descobreixen que és quelcom força lucratiu (ètica a banda).\nEn una línia similar va ser molt cèlebre el film The Margin Call (2011) dirigit per Jeffrey C. Chandor que es ficava dins les oficines d’un banc que, en veure el núvol gris que venia, intenten desprendre’s d’actius tòxics per salvar l’entitat conscients del perjudici que provocarà aquesta pràctica a la butxaca de molta gent. També val la pena mencionar el film d’HBO Too big to fail (Malas noticias 2011) que se centra en el paper dels organisme públics davant la crisi del 2008 amb Paul Giamatti i William Hurt posant-se a la pell de Ben Bernanke i Henry Paulson al capdavant de la Secretaria del Tresor dels Estat Units. Ideal pels interessants en veure què poden fer i què fan els estats davant d’una problema com aquest.\nSi t’ha agradat aquest article, t’agradarà aquest.\nArticle anterior‘Pequeño país’ triomfa al BCN Film Fest\nArticle següentSaltar per sobreviure: la història de la tanca de Melilla


III Concurs de fotografía Mitja Terrassa\nObjectius: El concurs de fotografia de la Mitja Marató de Terrassa, en endavant MT, vol fomentar la pràctica de la fotografia i d’una manera molt especial en les activitats pròpies de la Entitat, tant en la vessant esportiva com social.\nTermini d’admissió: 30 de novembre de 2014\nJurat: (data a determinar)\nVeredicte i lliurament de premis: 10 de gener de 2015, a les 19h\nExposició: sala 1 dels Amics de les Arts de Terrassa, c/. del Teatre, 2\ndel 10 al 29 de gener de 2015 (horari de 19 a 21 h)\nParticipants: La inscripció és gratuïta i oberta a qualsevol persona, aficionada o professional, excepte els responsables de l’organització del concurs. Cada participant podrà presentar un màxim de 3 fotos per categoria, i cada autor només tindrà opció\na un premi per categoria.\nCategories: Es fixen 2 categories\nA – Premi a la millor fotografia sobre Terrassa (arquitectura, actes populars) i també el seu entorn tan natural com industrial\nB – Premi a la millor fotografia que tingui com a fil conductor qualsevol acte, esportiu o social, de MT\nAdmissió: El termini comença el 01/10/2014 i acaba el 30/11/2014\nInscripció: Per inscriure’s en aquest concurs cal que envieu les vostres fotografies a\nl’adreça de correu concurs@mitjaterrassa.org. El nom de les fotografies\nha de començar per la lletra corresponent a la categoria a la qual participa\nseguida del pseudònim de l’autor. La resta del nom de l’arxiu és lliure.\nEn el cos del missatge cal que indiqueu el vostre nom, el vostre pseudònim,\nun telèfon de contacte i el vostra correu electrònic. A més, per cada\nfotografia que adjunteu al missatge caldrà que indiqueu el nom de l’arxiu\ni el títol de la fotografia.\nNo s’admetran fotografies presentades de cap altra manera.\nFormat: Les fotografies s’han de presentar en format digital, concretament en JPG, amb\nuna mida mínima de 3.000 píxels pel costat més llarg i un pes màxim de fitxer\nde 8 mb. S’admeten fotografies en color i en blanc i negre, amb totes les seves\nLes fotografies que no s’ajustin a les normes no podran entrar a concurs\nExposició: Només hi tindran cabuda les fotografies seleccionades pel Jurat.\nJurat: Estarà format per persones especialistes en el món de la fotografia i entre altres,membres del Fotoclub Terrassa, i un membre de l’organització, el qual no tindrà vot ni veu, com a Secretari del jurat.\nEl veredicte serà inapel•lable i es farà públic, a la sala 1 dels Amics de les Arts de Terrassa, c/. del Teatre, 2 el dia 10 de gener de 2015 a les 19h. Els guanyadors seran informats prèviament al acte.\n- 1º premi categoria A: trofeu i 250 €\n- 2º premi categoria A: trofeu\n- 3º premi categoria A: trofeu\n- 1º premi categoria B: trofeu i 250 €\n- 2º premi categoria B: trofeu\n- 3º premi categoria B: trofeu\nDrets d’autor: Els autors són els únics propietaris dels drets de les seves fotografies\ni només cedeixen els drets d’exhibició i publicació de les imatges que\npresenten per temes relacionats amb aquest concurs, a excepció dels dos\nprimers premis que queden en poder de l’arxiu fotogràfic de la MT,\nel qual es reserva el dret de publicació\nEl fet de presentar-se a aquest concurs fotogràfic implica l’acceptació d’aquestes bases,\ntot quedant l’entitat organitzadora facultada per resoldre els casos no previstos en elles.


Comenta les característiques pròpies del text expositiu que observis en el següent text:\nLa localització industrial: les colònies tèxtils\nLes fàbriques catalanes es van ubicar, segons l'energia emprada, a la ciutat o al costat dels rius. A les immergides en el teixit urbà —que van utilitzar essencialment l'energia del vapor —, les relacions que van establir els obrers i els empresaris no van anar més enllà de les d'una senzilla relació laboral; mentre que les segones —anomenades colònies—, consumidores d'energia hidràulica, van vertebrar un complex entrellat de dependència entre l'industrial i els treballadors que les van fer comparables a l'estructura feudal.\nLes colònies, situades en un curs fluvial per aprofitar l'energia, comprenien un conjunt d'instal·lacions industrials que estaven aïllades dels nuclis de població. Aquestes instal·lacions estaven formades, a més de la fàbrica pròpiament dita, per l'escola, la botiga, l'església, els habitatges per als obrers i les infraestructures bàsiques que feien possible la utilització de l'energia, com la resclosa i el canal.\nLes condicions socials i de treball eren força carregoses: el propietari representava el paper de “pater familias”; a més de donar feina donava habitatge, subministrava aliments a través de la seva botiga, llogava els horts pertanyents a la colònia als obrers que volien treballar la terra en acabar la jornada laboral, educava els fills dels treballadors i oferia activitats d'esbarjo. L'amo controlava totalment els empleats de la colònia i aquests tenien l'obligació de treballar exclusivament per a l'empresa i hi havien de romandre indefinidament davant la impossibilitat de canviar de feina. Les dificultats per associar-se i per anar a la vaga i el control religiós i moral que es feia a través del capellà de la colònia han fet que molts historiadors les comparessin amb les relacions feudals medievals.\nLocalització de les colònies\nAquestes colònies fabrils que s'instal·laren a Catalunya al llarg dels rius Llobregat, Ter, Cardener, Fluvià i Freser, presentaren avantatges respecte a les fàbriques urbanes, com la gratuïtat de l'energia, mà d'obra més econòmica i dòcil, exempcions fiscals, etc.; però, malgrat aquests incentius, no pogueren competir amb les fàbriques estrangeres del mateix sector i els seus propietaris es veieren obligats a fer causa comuna amb els industrials del vapor a fi de demanar una política aranzelària de tipus proteccionista.\nDel 1880 al 1928 van assolir milers de llocs de treball i un potencial energètic considerable, però els abusos derivats d'aquest sistema van provocar, en moltes d'aquestes colònies, un allunyament dels obrers i un trasvàs cap a altres llocs de treball.


Biologia de camp: El foc darrera de casa\nEl foc darrera de casa\nFoto 1. Començament de la zona cremada, Vilaroja al fons.\nMalauradament aquesta mes passat vaig poder viure el foc de ben a prop. Tinc una finca amb l'hort i els animals al barri de les Pedreres, la cara oest de la muntanya que es va cremar. El dimarts, 21 de juriol, va començar un foc presumptament causat per una cigarreta darrera el cementiri del carrer del Carme de Girona. El foc es va estendre per les pinedes del darrera pujant cap al barri de les Pedreres. Cremant boscs i matollars de la zona. Per sort en arribar a dalt, a la torre anomenada Pirolí, el vent del sud va empenya el foc cap al nord i no va entrar dins al barri de les pedreres per un marge molt petit, passant per la vora de moltes cases, i cremant part d'algunes cases aïllades de la cara est de la muntanya. El foc es va dirigir cap a Sant Daniel, al peu de les Gavarres, on abans d'entrar-hi va poder ser controlat.\nPassejant una setmana després encara vam veure una soca que havia mantingut la brasa i estava fumejant. Aquests son alguns dels perills que poden fer reprendre un foc passats uns dies.\nFoto 2. Soca fumejant (passada 1 semana)\nJust en l'última entrada vaig parlar de la vista d'una zona cremada un any després, i aquesta vegada he pogut viure la por del pas del foc que tenim les persones. I és que si, el foc és un factor modulador del boscos mediterranis, però ningú el vol veure passar per casa seva. A més aquesta zona és un exemple de l'accés de freqüència del foc deguda a l'acció humana que no permet la maduració de la vegetació, ja que els focs i son força recurrents.\nDe fet els boscos mediterranis de casa nostre no són madurs i es troben en un dels punts més perillosos pels focs ja que els sota boscos son plens de bardissa. Segurament en boscos madurs les copes dels arbres ferien una capa que privaria més el pas de la llum impedint el creixement de moltes plantes al sotabosc, generant-se un sotabosc menys dens, i menys combustible. L'activitat humana fins fa uns 50 anys a explotat els boscos fins al punts d'arrasar-los literalment per tal de sobreviure, de manera que amb aquests pocs anys d'abandó de l'explotació encara tenim uns boscos joves.\nFoto 3. Restes calcinats d'un garric\nUna setmana després vam anar a caminar per la zona cremada. És espectacular l'efecte del foc, la calcinació de les plantes. Aquesta muntanya està poblada de matollars en bona part, on el canvi de les terres pelades és menys dràstic que en les zones de bosc on és més espectacular. Veure els boscos cremats et pot trencar el cor, però podem estar tranquils, ja que ells tard o d'hora tiraran endevant, al final els que realment serà perjudicat, igual que amb les altres agressions que fem al medi, seran les nostres curtes vides. La natura sempre tirarà endavant tard o d'hora quan la deixem respirar.\nFoto 4. Brot de canya una setmana després del foc.\nPublicat per R. Pacreu a 12:56


Preu: 422.052 €\nReferència: ZH12121 3 hab. 105 m2 2\nEnvia DESTACAT 18247 al 888. (cost del SMS: 10.00€ + canon)\nPis per comprar, ideal per a tota la família en ple centre de Escaldes Engordany, a peu d'una gran varietat de serveis i entreteniment com Centre termoludic Caldea, Hospital, Parc infantils, i les avingudes més transitades i conegudes (Avinguda Carlemany i Meritxell) on podràs trobar botigues, restaurants i centres comercials. Pràctic i còmode pis situat al centre d'Escaldes, amb una ubicació perfecta, a prop de comerços i serveis amb impecable estat de conservació. Disposa d'ampli saló menjador amb llar de foc, cuina independent de bona mida i amb zona de safareig, 3 habitacions dobles amb armaris encastats i 2 banys complets (un amb dutxa i altre amb banyera).. Una propietat perfecta per viure tot l'any i gaudir de la comoditat de tenir tots els serveis a peu d'habitatge. Aquesta propietat disposa d’una gran plaça de pàrquing i un traster. No dubteu en contactar-nos per a més informació al +376 801 200 o a www.zonahabitable.com


Consell Escolar de les Illes Balears: de setembre 2016\nRESOLUCIÓ DEL CEIB\nAPROVADA PER UNANIMITAT PEL PLE DEL CEIB DIA 26 DE SETEMBRE DE 2016\nAquest Ple aprofitant la presència del Sr. Martí March es considera amb el dret i l’obligació de transmetre al titular de la conselleria d’Educació i Universitat, a la presidència del govern autonòmic, a la presidència del Parlament de Illes i a totes les forces polítiques amb representació parlamentària i responsabilitat política sobre l’aprovació dels propers pressupostos autonòmics la necessitat d’establir una inversió adequada i suficient per a l’atenció de l’àmbit educatiu en tota la seva extensió.\nEl CEIB no ignora ni les dificultats econòmiques pròpies de les Illes ni la realitat del dèficit en el finançament estatal per la nostra comunitat autònoma, i que aquestes qüestions no faciliten la nostra petició però tampoc no podem oblidar les promeses electorals amb què els partits que avui governen varen guanyar la confiança de la majoria de la ciutadania per a la materialització d’un canvi polític.\nD’igual forma manifestam que ens posarem a l’abast de totes les entitats i organismes que denunciïn el maltractament del poble balear en matèria de finançament estatal i que exigeixin la dignificació de la inversió estatal sobre la nostra comunitat autònoma.\nFinalment, per no deixar aquesta petició en una declaració inconcreta i purament política, consideram que atesos els percentatges que indicaven els distints programes electorals i tenint en compte que hem de plantejar una progressió raonable de la inversió, la partida que aquest govern hauria de preveure per a la Conselleria d’Educació i Universitat no hauria de ser inferior a 1000 milions d’euros per al pressupost del 2017 (3,6% del PIB del 2015).\nREUNIÓ DEL PLENARI 26 DE SETEMBRE\nAhir, 26 de setembre, va tenir lloc una reunió del plenari del CEIB amb la presència del conseller senyor Martí March i del director general, senyor Juan J. Montaño que parlaren de la situació actual dels Estudis Superiors i els proyectes que tenen al respecte pel futur.\nTambé es va aprovar el pla de treball i proposta de pressupost del CEIB per l'any 2017 i una resolució sobre la financiació de l'educació que posam en el post següent: RESOLUCIÓ CEIB\nAhir horabaixa va tenir lloc la reunió de la Comissió d'Ordenació i Innovació que va debatre les aportacions als informes núm. 7/2016, sobre el Decret que regula el funcionament de la Mesa de Diàleg Permanent amb Pares i Mares d’Alumnes de les Illes Balears i el núm. 8 de 2016, sobre l’esborrany d’Ordre del conseller d’Educació i Universitat per la qual es regula l’homologació, el reconeixement, la certificació i el registre de la formació permanent del professorat no universitari de la Comunitat Autònoma de les Illes Balears.\nEl ponents recolliren les propostes consensuades per a redactar els informes corresponents i elevar-los a la propera Comissió Permanent.\nREUNIÓ DE LA COMISSIÓ DEL PACTE\nAhir horabaixa va tenir lloc la primera reunió de la Comissió Específica Temporal del Pacte per l'Educació a l'IES Juníper Serra de Palma.\nAquesta reunió fou presencial i a ella assistiren 28 membres del CEIB que representen a totes les entitats que constitueixen el CEIB.\nLes properes reunions es realitzaran per mitjà de videoconferència i, en principi, tindran lloc els dies següents:\n- Octubre, 5 i 25\n-Novembre: 10 i 24\nSi fes falta es concretaran més reunions.\nQuant a la dinàmica de la reunió va ser per consens( és a dir, sense haver de votar), podem dir que es va avençar en l'estudi i millora del document seguint en tot moment les pautes determinades per la Comissió Permanent del dia 8 de setembre.\nConcretament, respecte a la introducció s'acceptaren algunes aportacions puntuals però en general es va decidir ajornar l'estudi de la mateixa pel final del debat de tots els apartats i punts del ducument base. En relació als continguts específics es va avençar fins l'apartat 2.3.1, tot acceptant algunes aportacions i deixant de banda altres per considerar que el text base era millor que l'alternatiu.\nA les denou hores es va donar per finalitzada la reunió amb el compromís de continuar-la el proper dia 5 d'octubre.\nAhir va tenir lloc una reunió de la comisssió permanent on es tractaren diversos punts d'organització, especialment de les reunions i temàtiques previstes per aquest mes de setembre.\nEn primer lloc es va decidir que la comissió d'Ordenación I innovació seria l'encarregada d'elabora el projectes d'informe que tenim en fase de tràmit.\nEls ponents serien:\na) Informe sobre el decret que regula el funcionament de la Mesa de Diàleg Permanent de Pares i Mares: ponent Pere Carrió\nb) Informe sobre ordre d'homologacions de formació permanent: ponent Miquel Oliver.\nEn relació a les reunions previstes:\n- La comissió específica per l'elaboració del Pacte per l'Educació es reunirà el proper 21 de setembre\n- La comissió d'Ordenació i Innovació per a debatre els infomes citats es realitzarà el dia 22 de setembre.\n- El ple per aprovar la modificació del reglament del CEIB, al qual intervendrà el conseller Martí March, serà el dia 26 de setembre.\nREINICI DE L'ACTIVITAT DEL CEIB\nUna vegada finalitzat el període estival amb un mes d'agost inhàbil a efectes pràctics, reiniciam la feina amb un mes de setembre ple de novetats.\nRecentment ha finalitzat el periode d'aportacions per a l'elaboració del document sobre el Pacte per l'Educació. Han fet aportacions els sindicats CC.OO i Stei i, a títol personal, els membres del CEIB Bartomeu Barceló i Pere Carrió. Les aportacions seran debatudes a la propera reunió de la comissió temporal creada a tal efecte.\nAl marge d'això, el conseller d'Educació i Universitat ha tramés dues normes per elaborar el corresponent informe preceptiu. La primera, és un decret de modificiació de l'anterior, sobre la Mesa de Pares i Mares. La segona, és una ordre nova sobre l'homologació de cursos de formació permanent. Ambdues ja s'han tramès als membres del CEIB per a fer-hi aportacions, prèvies a la convocatòria de la comissió corresponent.\nAquest dijous, dia 8, hi haurà una reunió de la comissió permanent amb diversos temes de planificació, especialment de les reunions previstes.\nFinalment, a la darrera setmana del mes hi haurà un ple en el qual assistirà el conseller, Sr. Martí March.


Kamiokita - Viquipèdia, l'enciclopèdia lliure\nLa kamiokita és un mineral de la classe dels òxids, que pertany i dona nom al grup de la kamiokita. Rep el seu nom per la seva localitat tipus, la mina Kamioka, a la regió de Chubu, al Japó.\nKamioka mine (en)\ndipòsit de Tochibora, mina Kamioka, Ciutat d'Hida, Prefectura de Gifu, Chubu, Honshū, Japó\na = 5,77Å; c = 10,05Å;\nnegre, gris amb tint oliva a la llum reflectida\n5,96 g/cm³ (mesurada); 6,02 g/cm³ (calculada)\nLa kamiokita és un òxid de fórmula química Fe2Mo3O8. Va ser aprovada com a espècie vàlida per l'Associació Mineralògica Internacional l'any 1975. Cristal·litza en el sistema hexagonal. És un mineral isostructural amb l'iseïta, de la qual és el seu anàleg amb ferro, juntament amb la majindeïta. La seva duresa a l'escala de Mohs és 4,5.\nSegons la classificació de Nickel-Strunz, la kamiokita pertany a "04.CB: Òxids amb proporció metall:oxigen = 2:3, 3:5, i similars, amb cations de mida mitja" juntament amb els següents minerals: brizziïta, corindó, ecandrewsita, eskolaïta, geikielita, hematites, ilmenita, karelianita, melanostibita, pirofanita, akimotoïta, auroantimonita, romanita, tistarita, avicennita, bixbyita, armalcolita, pseudobrookita, mongshanita, zincohögbomita-2N2S, zincohögbomita-2N6S, magnesiohögbomita-6N6S, magnesiohögbomita-2N3S, magnesiohögbomita-2N2S, ferrohögbomita-6N12S, pseudorútil, kleberita, berdesinskiita, oxivanita, olkhonskita, schreyerita, nolanita, rinmanita, iseïta, majindeïta, claudetita, estibioclaudetita, arsenolita, senarmontita, valentinita, bismita, esferobismoïta, sil·lenita, kyzylkumita i tietaiyangita.\nVa ser descoberta l'any 1975 al dipòsit de Tochibora de la mina Kamioka, a la ciutat d'Hida, prefectura de Gifu (Chubu, Japó). També ha estat descrita a l'estat de Michigan (Estats Units), a l'estat de Chihuahua (Mèxic) i a la Regió d'Ústí nad Labem (República Txeca).\nA Wikimedia Commons hi ha contingut multimèdia relatiu a: Kamiokita\n↑ «Kamiokite» (en anglès). Mindat. [Consulta: 9 abril 2017].\nObtingut de «https://ca.wikipedia.org/w/index.php?title=Kamiokita&oldid=27659284»\nDarrera modificació: 28 juny 2021 a les 15:33


Encausats per voler tornar la vida al riu Siurana - GEPEC-EdC\nLa lluita per salvar el riu Siurana no s’atura tot i la citació als jutjats al GEPEC-EdC per un acte de protesta\nEl Siurana, gairebé sec després de derivar l’aigua del riu cap al pantà de Riudecanyes, ha estat motiu de defensa del GEPEC-EdC des de fa molts anys, amb la voluntat de fer tornar el cabal ecològic d’aigua al riu, que ara mateix es troba en una situació crítica. Andreu Escolà, ecologista i president de l’entitat en aquell moment, ha estat citat a declarar per un acte de protesta en contra del transvasament del riu celebrat el 19 d’agost de 2017. Aquesta querella ha estat presentada per la Comunitat de Regants de Riudecanyes contra membres del GEPEC-EdC i la Plataforma del Riu Siurana.\nDenunciem que es posi el focus en la protesta que va tenir lloc a l’assut del riu Siurana per desviar l’atenció del problema real que pateix el riu: l’espoli de l’aigua està deixant el riu sense recursos, i, en conseqüència, està patint una greu degradació.\nEl riu Siurana necessita la implantació d’un cabal mínim ecològic. Per aquest motiu, des del GEPEC-EdC recollim donatius per fer front a la querella i, reiterem que el problema real rau en la necessitat de recursos hídrics pel Siurana i la greu situació de degradació mediambiental que pateix.\nRecollida de fons pels encausats en defensa del riu Siurana\nTenir un riu sense aigua suposa un gran risc per la vegetació de ribera i la fauna que hi va lligada, però també hipoteca el desenvolupament dels pobles de la vall del Siurana que fa dècades que pateixen. Demanem, per tant, un canvi per atendre les necessitats actuals de demanda d’aigua sense haver de desviar-la del riu.\nLa querella contra Escolà tan sols demostra la intenció d’aturar la campanya del GEPEC-EdC i de la Plataforma pel riu Siurana. La citació com a investigat pel jutjat d’instrucció de Falset, al Priorat, es deu a la querella presentada per la Comunitat de Regants del Pantà de Riudecanyes, per la qual els encausats hauran de declarar el proper 17 de març.\nRes aturarà al GEPEC-EdC per posar fi a l’espoli de l’aigua del riu Siurana, a la conca de l’Ebre, per denunciar que el riu necessita recuperar el seu cabal d’aigua.\nHem engegat una campanya de recollida de fons que es destinaran a les despeses del procés penal i als actes de protesta que seguirem organitzant des del GEPEC-EdC en la defensa del riu Siurana. Totes les persones que facin una aportació econòmica participaran en un sorteig de productes de la terra i experiències al territori.\nSí, vull fer un Donatiu pel Riu Siurana\nPrevAnteriorTres voluntaris europeus s’incorporen al GEPEC-EdC\nSegüentBusquem persones voluntàries per vetllar pel Corriol CamanegreNext\nL’enllaç que, des de la plataforma de donatius per als encausats del riu Siurana, hauria d’anar a parar al web on s’especifiquen els premis de la rifa entre els donants, no funciona correctament.\n26/02/2021 a les 10:05\nMoltes gràcies per l’avís. Sí, efectivament estava malament. Ara ja està rectificat. Esperem que tot funciona correctament. L’enllaç als premis és aquest: https://riusiuranaviu.wordpress.com/ Aquí, a la part de sota podràs veure els premis, tots ells molt interessants i alguns magnífics!!! Sort!\nI gràcies de nou per contactar-nos.


Com entendre el comportament del teu gos | Advance\nEL COMPORTAMENT DEL TEU GOS\nEl comportament del teu gos es divideix en innat, que és el que s'hereta i que caracteritza a una raça determinada i l'adquirit, que és el que s'aprèn. Ambdós formen la personalitat del teu gos i és important distingir-los per poder arribar a entendre'l.\nEl comportament innat és el que s'hereta genèticament i, per això, podem parlar d'un determinat caràcter entre els gossos que pertanyen a la mateixa raça. Un exemple d'aquest comportament pot ser l'instint de protecció d'una mare cap als seus cadells, la forma en què alguns gossos defensen el seu territori o com busquen aliment.\nEl comportament adquirit, en canvi, és el que el teu gos aprèn al llarg de la seva vida. En aquest cas, l'educació i l'experiència individuals són determinants, i cada gos desenvolupa la seva pròpia conducta. Exemples d'això? Que faci les seves necessitats en determinats llocs i moments, o que sàpiga asseure's, ajeure's o quedar-se quiet amb una ordre.\nSense cap dubte, l'equilibri s'assoleix en mantenir les característiques pròpies del teu gos (és a dir, el seu comportament innat), juntament amb una educació correcta que garanteixi un comportament adquirit saludable.\nSerà molt útil per al teu gos que li proporcionis un ambient òptim: així l'ajudaràs a desenvolupar i potenciar els aspectes més positius del seu caràcter heretat genèticament. L'equilibri entre el comportament innat i l'adquirit en tots els animals és fonamental perquè siguin estables i sans, tant física com mentalment.


El temporal Glòria causa a Badalona danys per valor de més de 7 milions d’euros\nL’Ajuntament de Badalona declara que les principals afectacions es van produir a la zona litoral\nDesperfectes causats pel temporal Glòria (Foto: Ajuntament de Badalona)\nRedacció - 29/01/20\nEl temporal Glòria va provocar un episodi de pluges i vent que va afectar gran part de Catalunya durant la setmana passada. Segons ha explicat l’Ajuntament de Badalona, la ciutat ha patit danys per un valor superior a set milions d’euros.\nLes principals afectacions es van produir a la zona litoral a causa del fort onatge. S’han produït desperfectes al pont del Petroli, al mòdul de la Guàrdia Urbana situat a la platja del Pont d’en Botifarreta, a les casetes de la platja dels Pescadors, al mobiliari urbà de les platges i al col·lector municipal. A més, una gran quantitat de sorra i terra va ser arrossegada pels carrers de la ciutat. Des de l’ajuntament han comunicat que aquests desperfectes tenen un cost d’1.700.000 milions d’euros. Tot i això, encara no s’ha confirmat si les despeses per reparar el pont del Petroli s’inclouen en aquest càlcul de de despeses, ja que encara no s’han estudiat tots els danys estructurals.\nEls desperfectes del Port Esportiu tenen un cost superior als 3 milions d’euros, ja que és la instal·lació que va patir més danys. La via publica també s’ha vist afectada, ja que va haver-hi moltes incidències als carrers de la ciutat: des de semàfors i elements d’enllumenat municipal trencats fins a arbres i branques caigudes, senyals de trànsit arrencats o tapes de clavegueram trencades per la força de l’aigua. S’ha calculat que aquestes afectacions podrien tenir un cost proper als 2 milions d’euros.\nAlgunes instal·lacions esportives de la ciutat també han patit desperfectes, com ara la coberta del Palau Municipal d’Esports i la del Pavelló de La Plana. Es creu que les reparacions d’aquestes incidències tindran un valor aproximat de 400.000 euros. A més, diversos centres cívics, centres escolars municipals i biblioteques han patit danys per un cost superior als 100.000 euros.\nL’Ajuntament de Badalona ha elaborat un decret d’emergència perquè el consistori pugui disposar dels recursos econòmics i agilitzar els tràmits necessaris per resoldre la situació. Amb aquest decret, es poden adoptar i aplicar mesures excepcionals per prevenir situacions de risc i reparar els danys que el temporal ha produït. A més, l’últim ple municipal celebrat dimarts, va aprovar per unanimitat una declaració institucional per fer efectiva la reparació del pont del Petroli.


estem - De paraules per Context\nL'Andreu havia posat tres piles de monedes damunt la taula del despatx i quan el senyor Celestí va entrar-hi amb un posat afectuós, l'Esparver bo i signant els diners va exclamar: -Senyor metge, estem en paus! ¡Aquí té l'any passat, aquest any i l'any vinent! El metge va esguardar-lo amb atenció. L'Andreu anava brut, miseriós i estripat, tenia la cara transportada per la son i la fadiga.\n-Jo crec- digué modosament la noia, -que no tinc pas motiu d'haver mudat de pensar. Fins me sembla que avui estem més lligats que mai amb... aquell senyor, després de lo succeït.\nEl nostre desig és sortir ben promptament d'aquesta situació empalagosa, tan per a nosaltres com per als que ens llegeixen; que ja estem cansats de trobar gent gratant-se el cap pensatius i exclamant: -Sí que estem frescos! L'home, per diners que tinga, és ben miserable.\n-Però, Senyor! exclamava, posant-se les mans al cap. ¡Digueu que estem abocats al cataclisme! ¿Què fan, doncs, aquests grans politics, aquestes distingides plomes que diu que figuren com a capitostos del moviment? ¿Per què no hi posen fre, a aquest desgavell que, per deletèrees que siguin les seves doctrines, no deu pas ésser l'anarquia desfrenada lo que patrocinen? ¿És que no poden o que son odi sectari els impulsa a obrir les comportes de tots els vicis?\n-Penseu, Becky, que estem molt més avall que no pas ells; i no sé a quina distància en sentit nord o sud, o est, o el que sigui. No podríem pas sentir-los, d'aquí estant. Becky començ


El 83% dels ciclistes utilitzen la bicicleta per a desplaçaments quotidians, com anar a la feina\nBarcelonaDiàriament, 63.000 persones es mouen en bicicleta a Barcelona. És el transport que més ha crescut a la ciutat i el que ho ha fet amb més força: avui hi ha un 56% més d'usuaris que el 2010. Són els resultats que el RACC ha donat a conèixer aquest dimecres i que formen part del 'Baròmetre del ciclista urbà a Barcelona', un estudi que pretén identificar els hàbits dels ciclistes urbans i així determinar el perfil d'aquest col·lectiu, que s'ha consolidat en els últims anys a la ciutat.\n"Encara que només representen el 3% dels viatges, les bicicletes han arribat per quedar-se i cal garantir la seguretat dels ciclistes", ha dit el president del RACC, Josep Mateu, durant la presentació del baròmetre.\nLes enquestes, fetes entre el febrer i el març del 2018 a 600 persones, revelen que el 83% dels ciclistes utilitzen la bicicleta per a desplaçaments quotidians –com anar a la feina– i estimen que, en dies laborables, els barcelonins fan 2,6 viatges. La majoria fa menys de dos anys que la utilitzen, sobretot les dones i els menors de 20 anys, i set de cada deu combinen la bici amb el transport públic.\nAlgunes de les raons que els enquestats assenyalen per escollir la bicicleta abans que altres transports són la comoditat (61%) i que no és contaminant (58%). També apunten que és més assequible (32%) i que fomenta un estil de vida més saludable (19%).\nL'any 2016 es van produir 165.499 desplaçaments en bicicleta, un 56% més, i l'accidentalitat també ha anat a l'alça. Ara bé, la xifra de víctimes mortals no ha crescut: el pic més alt va ser l'any 2009, amb 40 ciclistes morts, i l'any 2017 la dada s'ha reduït a 12. Sovint els accidents a dins la ciutat estan estretament relacionats amb conductes de risc. Un 45% dels ciclistes enquestats ha respost que circulen per la calçada, i un 29%, per voreres amples (més de 4,5 metres), compartint espai amb altres vehicles i vianants, respectivament. Només el 5% han reconegut que ho fan per voreres estretes, una conducta que incompleix la normativa.\nA Barcelona hi ha 1.207 km, sumant carrils bici i espais habilitats, per circular amb bicicleta. Ara bé, de mitjana, l'ús que se'n fa difereix molt depenent de la zona. La circulació de bicicletes per hora és més alta en vies com la Diagonal (382), Marina (195) i la Gran Via (149) mentre que és molt escassa per carrers com Ganduxer –13 bicis per hora– i Cavallers –4 ciclistes per hora.\nDe fet, un de cada tres ciclistes se sent vulnerable quan circula per Barcelona i apunta els cotxes i els camions com les preocupacions més grans. Gairebé la meitat dels participants en el baròmetre (45%) diuen que han patit un ensurt l'últim any i 72 persones expliquen que han sofert un accident alguna vegada a la vida. Les caigudes (44%) suposen l'accident més habitual entre els ciclistes, seguit de les topades amb vianants (19%) i amb cotxes (14%) i motos (8%).\nL'ús d'auriculars o del mòbil són conductes de risc esteses entre els ciclistes, i són més habituals en homes i joves d'entre 16 i 20 anys. El RACC també ha detectat que la meitat dels ciclistes no fan revisions ni manteniment a la seva bicicleta mai, així com tampoc coneixen la normativa per als ciclistes urbans.\nSemàfors per a ciclistes\nAls ciclistes catalans els preocupa que els robin la bicicleta: al 7% li han robat en els últims 5 anys, i a l'11%, algun component. Per aquest motiu, tres de cada quatre guarden la bicicleta a casa i només un de cada quatre la deixa al carrer. El RACC proposa millorar la seguretat en els estacionaments i crear espais vigilats, tant amb càmeres com amb personal de vigilància, en 'hubs' de mobilitat com l'estació de Sants o la plaça Catalunya.\nTambé proposen que s'instal·lin semàfors exclusius per a ciclistes a totes les zones habilitades per a bicicletes. "Són missatges directes i individuals que millorarien la circulació i protegirien els ciclistes", ha afegit el director de la Fundació RACC, Lluís Puerto.\nA més a més, el club automobilístic hi afegeix que s'augmenti el temps de la tarifa del servei Bicing de 30 a 45 minuts, així com connectar la xarxa de carrils bici amb les escoles, per facilitar el trajecte a aquelles famílies que porten els seus fills en aquest transport.\nSocietat Subvencions a bicicletes elèctriques a l'àrea metropolitana\nL'Àrea Metropolitana de Barcelona (AMB) finançarà la compra de 500 bicicletes elèctriques a particulars com a part de l'estratègia per fomentar el canvi d'hàbits de mobilitat entre els ciutadans cap a una mobilitat més respectuosa amb el medi ambient. Les subvencions seran de 250 euros per unitat i les podran sol·licitar tots els residents d'algun dels 36 municipis de l'àrea metropolitana sempre que les bicicletes es comprin en una de les 32 botigues adherides al programa de l'AMB. En l'anterior convocatòria de subvencions per a bicicletes elèctriques un 10% dels beneficiaris van ser empreses, que les van adquirir per facilitar els desplaçaments dels seus treballadors.\nciclistes mobilitat RACC


Escola de Patinatge | FC Barcelona\nCursos Escola de patinatge FCB\nCursets i nivells\nTOT 1r i 2n: Iniciació i domini de les tècniques bàsiques de 4 a 8 anys.\nPRE-ALPHA: Iniciació i domini de les tècniques bàsiques a partir de 9 anys.\nALPHA: Creuats endavant.\nBETA: Creuats endarrere.\nGAMMA I DELTA: Iniciació a l’artístic i girs.\nLLIURES de l'1 al 10: Artístic avançat.\nESCOLA D'HOQUEI: Inici i domini de les tècniques d’hoquei gel.\nL'Escola et deixa els patins per a les classes.\nRoba còmoda, guants obligatoris per a tothom i casc obligatori per a menors de 12 anys.\nLa durada és d’un trimestre.\nLes classes són d’una hora setmanal.\nL’Escola disposa d’un ampli ventall d’horaris, segons nivell de patinatge i edat.\nEntrada gratuïta a les sessions públiques mentre duri el curset amb lloguer de patins inclòs.\nCursets intensius al juliol.\nSOCIS 239 € trimestre\nPÚBLIC 266 € trimestre\nA partir del 2n membre de la família 210 € trimestre.\nHORARIS CURSOS INTENSIUS JULIOL Inscripcions obertes\nSi en vols més informació, truca al 93 496 36 31 de 16h a 20h de dilluns a dijous o envia un correu electrònic a escola.patinatge@fcbarcelona.cat


Octubre | laurajuanola\n← Breve historia del Antiguo Egipto\nKapuscinski non-fiction →\nAbril 3, 2012 · 5:05 pm\nComenço confessant que he llegit Octubre quan Miquel Pairolí ja no hi és. Continuo confessant que no coneixia personalment l’autor i que l’he llegit molt. L’he llegit a les seves cròniques al Punt que feien que assentís mentre el llegia, o que em provocaven un somriure entremaliat mentre girava la plana. El vaig descobrir llegint El manuscrit de Virgili. Deliciós. Un company que coneixia l’autor i que sabia que m’havia agradat molt la novel·la em va animar a escriure a Pairolí i a fer-li saber. Em va fer vergonya i no ho vaig fer. Ara és massa tard.\nOctubre és un dietari intimista que evidencia un gran escriptor. Miquel Pairolí ens parla de les estacions, del fred i la calor, del vent, amb els noms dels vents que avui no sabem, de les pluges, dels incendis, de petits plaers com prendre la fresca, llegir un bon llibre, conversar, un bon àpat. Pairolí descriu uns paisatges amb flors, plantes i ocells i ho fa tan bé que quan els llegeixes és ben bé com si fossis allà.\nDe què tracta Octubre? De res especial i de tot: de la vida i de la mort, de l’amistat i de l’amor, de la manera de fer d’abans. Abans es contemplava la vida, sabíem el nom dels vents, les plantes i els ocells. Avui hem perdut aquesta cultura.\nHi ha una frase de Gabriel García Márquez que em fa pensar molt en Octubre. Deia García Márquez que totes les persones tenen una vida pública, una de privada i una de secreta. Doncs això, Octubre és una mica la vida privada de Pairolí\nTagged as El Punt, Gabriel García Márquez, Miquel Pairolí, Octubre


Àngel Romero i Andreu Caralt, a les llistes d'ICV | lafura.cat\n24/10/2011 - 10:49\nAndreu Caralt i Àngel Romero, candidats de l'Alt i el Baix Penedès per ICV.\nICV-EUiA ha aprovat aquest cap de setmana les persones que formaran la candidatura per a les eleccions generals del 20 de novembre. El calafellenc Àngel Romero serà el primer candidat del Baix Penedès i ocuparà el número 5 de la circumscripció de Tarragona. El vilafranquí Andreu Caralt serà el candidat de l'Alt Penedès, en el número 22 de la circumscripció de Barcelona. També formarà part de les llistes, com a suplent, el vendrellenc Alfredo Valdivieso.\nEl pla "nova economia, nova ocupació" serà la proposta principal de la llista que encapçala Joan Coscubiela. El pla defineix una estratègia per crear llocs de treball en l'economia verda (energies renovables, rehabilitació d'habitatges, gestió de residus, ferrocarril i mobilitat sostenible) i en l'economia social (salut, educació i atenció a la dependència).\nAltres propostes destacades de la candidatura són l'aposta per una reforma fiscal que contempli un sistema més just i equitatiu i la necessitat de racionalitzar la despesa optant per la no inversió en infraestructures innecessàries, la reducció de la despesa militar, l'eliminació d'aportacions públiques a l'Església i no pas per les retallades socials.


'Merlí', joves i prostitució, per Berta Florés\nPolèmica per un espai televisiu\n'Merlí', joves i prostitució\nLa sèrie té una responsabilitat social com a constructora de realitats i definidora d'ideologia\nDimarts, 24/10/2017 | Actualitzada 25/10/2017 - 17:50\nSentir a dir que 'Merlí' és una sèrie sexista i classista no ens ve de nou, i amb l’estrena de la tercera temporada aviat hem constatat que els seus guionistes segueixen entossudits a mantenir aquesta mateixa, diguem-ne, perspectiva del món.\nLa setmana passada, el professor més popular de Catalunya se sentia frustrat: les coses no li anaven bé i la seva excompanya li donava carbassa. Estava trist, tenia l’ego tocat, i és per això que... pagava uns quants euros a una noia a canvi de tenir-hi sexe i ofegar(-hi) les penes. És fàcil d’imaginar que la relació que mantenien no era afectivament igualitària, sinó que es basava en el conegut qui paga mana.\n'Merlí', com a sèrie que veuen milers d’adolescents, és un producte televisiu que crea referents i que, a més, es vanta de reflectir molt bé el dia a dia a les aules. Com a sèrie líder d’audiència contribueix a dibuixar un imaginari col·lectiu que, en aquest cas, és assimilat per un públic molt jove que segurament disposa de menys eines per ser crític i és més vulnerable. I és que si el professor que mola paga una dona per embolicar-s’hi i oblidar els maldecaps, molts joves entendran que aquesta és una conducta ben normal, fins i tot si s’és molt d’esquerres, a menys que en un altre capítol s’hi reflexioni o que des del sofà comptin amb algú que els faci pensar més enllà.\nSèries com 'Merlí' tenen, doncs, una responsabilitat social com a constructores de realitats, i tant poden col·laborar a perpetuar la ideologia dominant (amb les seves múltiples discriminacions per raó de gènere, raça, classe social, etc.) com ajudar a capgirar-la. Normalitzar el fet de ser home i pagar una dona per rebre’n sexe quan es té un mal dia reforça la idea que els homes tenen dret a accedir al nostre cos sempre que els plagui. Alhora, mostra les relacions sexuals com a relacions de poder i passa per alt que, sovint, en la hipotètica compravenda sexual qui ven i qui compra no es troben en una posició equiparable.\nTot plegat, en un país sense cap mena d’educació sexual ni afectiva i una societat hipersexualitzada, que cosifica les dones (i les nenes) cada dos per tres i en què la pornografia 'mainstream' s’ha convertit en l’acadèmia sexual per excel·lència, malgrat la seva brutal misogínia. Per arrodonir-ho, les dades confirmen que la prostitució (femenina) no para de créixer com una opció d’entreteniment més en les nits de festa dels nois joves.\nI per acabar. No ens ha de semblar pas casual que Merlí sigui una sèrie escrita i dirigida per homes, com ho són, per cert, la immensa majoria de les sèries i els espectacles que es produeixen al món. Ens calen noves veus, noves mirades: ens calen dones creadores, o més ben dit, ens cal deixar d’invisibilitzar el seu talent, les seves experiències i els seus punts de vista. I ens cal amb urgència introduir una perspectiva de gènere (també) a les nostres pantalles. Només així podrem combatre el discurs social imperant, que és encara més pervers quan es disfressa de guai.\nTemes: Masclisme Joves Sèries Prostitució TV-3


Judit Carrera és gestora i promotora cultural i, des de l'octubre de 2018, directora del Centre de Cultura Contemporània de Barcelona. Compta amb més de vint anys d'experiència en l'àmbit de la cultura i les relacions internacionals i ha impulsat diversos projectes europeus.\nNana Cardona és freelance en art contemporani i creativitat, dedicant-se a la investigació d'art i al disseny i realització de projectes artístics. Compta amb una gran experiència on s'hi sumen els quatre anys sent directora del Museu Can Framis de la Fundació Vila Casas.\n13.45h Presentació de l'acte\n13.55h Debat moderat per Susana Prado:\nNana Cardona, freelance i ex directora del Museu Can Framis\n14.30h Dinar amb debats taula a taula\n15.15h Conclusions i torn de preguntes\n15.30h Fi de l'acte\ndc., 23 octubre 2019 13:30 - 15:30\nAfegir al calendari 2019-10-2313:30 2019-10-2315:30 Europe/Madrid DONES EN VALOR: CULTURA Barcelona\nHotel The Gates , Avinguda Diagonal, 205\nRegistre a DONES EN VALOR: CULTURA


Els mossos denuncien un ral·li sense autorització pel Parc Natural de l'Alt Pirineu - Teleponent\nInici Medi ambient Els mossos denuncien un ral·li sense autorització pel Parc Natural de l’Alt...\nEls mossos denuncien un ral·li sense autorització pel Parc Natural de l’Alt Pirineu\nLa comitiva estava formada per uns 120 vehicles de més de 25 anys\nImatge d'arxiu d'un cotxe clàssic participant en un ral·li per carreteres de muntanya\nEls Mossos d’Esquadra han denunciat a un club automobilista que feia un ralli per tota la península i circulava per l’interior del Parc Natural de l’Alt Pirineu sense les autoritzacions a les quals estava obligada per la normativa.\nAquesta denúncia serà tramesa al Departament de Territori i Sostenibilitat, i pot comportar una sanció econòmica a l’empresa organitzadora de fins a 3.000 euros. El cap de setmana del 20 i 21 d’octubre els Mossos d’Esquadra van muntar un dispositiu especial per controlar l’accés motoritzat dels vehicles que accedien a la zona de Santa Magdalena a instància dels serveis de gestió del Parc Natural, atesa la gran quantitat de vehicles que circulen per les pistes interiors en aquestes dates.\nEl resultat del dispositiu va ser de 171 vehicles controlats. D’aquests, 120 formaven part d’un club automobilista que havia organitzat una sortida amb vehicles de més de 25 anys.\nAquests tipus d’actuacions tenen per objectiu evitar que els vehicles circulin per fora de les pistes autoritzades i que els vehicles que formen part d’una sortida organitzada compleixin amb la Llei 9/1995, de 27 de juliol, de regulació de l’accés motoritzat al medi natural. (acn)\naccés motoritzat medi natural\nArticle anteriorUn positiu en VIH i deu en sífilis en 314 proves ràpides efectuades el 2018\nArticle següentEl president del TSJC diu que no existeix “cap” relació amb l’actual Departament d’Interior


El cens municipal d'animals de companyia de l'Ajuntament (ANICOM) és obligatori i gratuït tant per gossos, gats i fures. Amb el cens es lliura una xapa identificadora amb un número específic per a cada animal. Aquest cens no té cap mena de taxa anual.\nPer a inscriure's només cal emplenar una sol·licitud d'alta aportant el DNI / NIE o passaport nacional i la cartilla veterinària a l'Oficina d'Atenció al Ciutadà de l'Ajuntament. En cas de mort de l'animal, d'un canvi de propietari i/o de domicili, també cal tramitar-ho per la mateixa via amb una sol·licitud. És important tenir present que és el propietari qui fa les gestions al cens municipal, no pas el veterinari o veterinària.\n> Sol·licitud de cens d'animals de companyia


Tadej Pogacar, just per davant de Primoz Roglic, en l’arribada a meta al Grand Colombier en la quinzena etapa. EUROPA PRESS\nBarcelonaL’etapa reina del Tour de França, amb final a les rampes del Grand Colombier, va viure la consagració dels eslovens Tadej Pogacar (UAE Emirates) i Primoz Roglic (Jumbo Visma). La gran cursa francesa mai l’ha guanyat un esportista de l’est d’Europa, però l’evolució eslovena d’aquest any sembla llesta per inaugurar una nova etapa al ciclisme mundial. Als seus 21 anys, Pogacar sembla tenir pressa per fer-se un lloc entre els grans noms d’aquest esport i sempre que hi ha una etapa important, ataca. I sempre, qui l’acompanya és Roglic, el seu mestre. Malgrat no compartir equip, els dos eslovens no amaguen que s’ajuden. Com si el fet de ser d’una nació petita amb poca tradició els permeti teixir una aliança que ha fet que aquest Tour parli eslovè. Ni els francesos, ni els espanyols o els italians manen al Tour. Aquest any és l’any d’Eslovènia. Només planten cara com poden els colombians, tot i que dos d’ells, el vigent campió Egan Bernal i Nairo Quintana, van treure la bandera blanca al Grand Colombier, i es van acomiadar de les opcions de pujar al podi. Bernal va perdre més de 7 minuts i Quintana, més de 3.


El callosí Joel Montiel Saval, campió del I Almedia Trail : Ajuntament Callosa d'en Sarrià\nInici » Esport » El callosí Joel Montiel Saval, campió del I Almedia Trail\nEl callosí Joel Montiel Saval, campió del I Almedia Trail\nadmin | 14 gener, 2019\n*La jornada esportiva va comptar amb més de 200 participants i nombrosos voluntaris que van ajudar en el desenvolupament de la prova\nEl corredor callosí del grup Coca, Joel Montiel Saval, es va alçar amb la primera classificació de la general en el I Almedia Trail celebrat ahir a Callosa d’en Sarrià. En la prova van participar més de 200 corredors en una jornada esportiva que va transcórrer sense incidències i amb nombrós públic que es va acostar a la plaça del Convent per a animar als corredors.\nJoel Montiel va aconseguir completar el circuit de 24 Km i 1.300 metres de desnivell positiu en un temps de 02.01:24.\nEl segon classificat de la prova va ser Fran de la Creu Jordá del club Entrena Benissa amb un temps de 02.02:36. El tercer classificat de la general va ser Luis Alberto Oñate Vizcaino del Club d’Atletisme El Faro amb temps de 02.04:06.\nEn la general femenina la primera classificada va ser Miryam Talens Belén del club Marathon Crevillent amb un temps de 02.34:11. La segona classificada va ser Victoria Ballenilla Marco amb un temps de 02.36:45. La tercera plaça va ser per a Ángela Pizarro Ureña del club de Correr Xeraco amb un temps de 02.40:20.\nL’organització a més va premiar als corredors locals. La classificació local masculina la va liderar també el campió de la prova Joel Montiel (02.01:24), el segon classificat va ser Jonatan Varo Pérez (02.14:20) i el tercer va ser Raimon Martínez Pérez (02.25:29).\nLa classificació local femenina la va encapçalar Alexia Botella Savall (03.07:56), seguida de Tarje Sarabia Chuya (03.17:59), Mª Esperanza Seguí Tasa (04.04:47) i Olga Ferrando Roig (04.04:48).\nLa classificació completa de la prova pot consultar-se a través de www.mychip.es.\nEl recorregut va discórrer pels paratges limítrofs a Callosa d’en Sarrià, passant per les partides de Massatava i Farines, descendint i recorrent el riu Guadalest, s’ascendia per la solana de Gorges, fent cim en el Penyonets i es descendia de nou per l’ombria del Rastrell (Xortà), per a tornar cap a la Serra d’Almedia, fent cim i baixant de nou fins a la plaça del Convent de Callosa d’en Sarrià. En total el recorregut va abastar els municipis de Callosa d’en Sarrià, Polop, Benimantell i el Castell de Guadalest.\nDes de l’Ajuntament s’ha felicitat el grup Corredors de callosa (Coca) per l’organització de l’esdeveniment, així com a tots els patrocinadors, Policia Local, Protecció Civil, Club Ciclista Sarrià, personal sanitari, personal municipal, nombrosos voluntaris que van col·laborar amb l’esdeveniment i veïns i veïnes que es van acostar a la plaça del Convent a animar als corredors.\n« Les Ames de Casa organitzen un teatre a benefici de la lluita contra el càncer


Noticies Archivos — Santa Magdalena de Polpis\nLa direcció del CEIP Albert Selma de Santa Magdalena ja ha donat a conéixer la programació de les VII Jornades Culturals i Esportives, que com cada any organitza en l’últim trimestre del curs escolar.\nLa programació s’iniciarà el dimecres dia 25 de maig, a les 10.30h, en la zona exterior del pavelló poliesportiu amb unes sessions de zumba en família, que seran a càrrec de la instructora, Rebeca Bou. Posteriorment, entre les 12 i les 14h es realitzarà una xarrada i taller pràctic per a les famílies a l’Auditori Municipal sobre alimentació saludable.\nLes activitats continuaran el dijous, 26 de maig amb una exposició de receptes de desdejunis saludables i l’elaboració d’un receptari entre les 10.30h i les 11.15 en les instal·lacions del col·legi, mentre que de 12 a 13.45h s’ha organitzat el circuit infantil “Roda la roda”, en la pista poliesportiva del col·legi.\nLes VII Jornades Culturals i Esportives del CEIP Albert*Selma finalitzaran el divendres, 27 de maig amb la següent programació: de 10.30 a 11.15h, I Jornada de “Lectura a la natura” al pati del col·legi i entre les 12 i les 13.45h es realitzarà el tradicional espectacle, “Tu sí que vals”, a l’Auditori Municipal.\nNoticies — 13/05/2022\nLa consellera d’Agricultura, Desenvolupament Rural, Emergència Climàtica i Transició Ecològica, Mireia Mollà, ha presidit aquest migdia, en Alcossebre, els actes de celebració del 20é Aniversari del Parc Natural de la Serra d´Irta, acompanyada de la secretària autonòmica, Paula Tuzón, i del director general de Medi natural, Julio Gómez. L’acte ha comptat, a més, amb el director de la Junta Rectora del Parc, Joan Barceló, i amb els alcaldes dels termes municipals pels quals discorren les 12.000 hectàrees de superfície protegida: Alcalà de Xivert-Alcossebre, Peníscola i Santa Magdalena de Polpis.\nMollà, ha destacat l’esforç realitzat per la Generalitat per a millorar la protecció d’una de les últimes serres verges del Mediterrani occidental. Un esforç que no haguera sigut possible sense el suport de la societat per a preservar un dels espais més singulars de la Comunitat Valenciana.\nSergio Bou, alcalde de Santa Magdalena, al costat de la resta d’edils dels municipis que formen part del Parc, ha intervingut durant l’acte, recordant la gran labor de preservació que llauradors, pescadors i caçadors han realitzat durant anys en aquest espai tan singular al costat del Mediterrani.\nBou ha demanat a la consellera que continue “preservant el ric patrimoni mediambiental, sense oblidar a aquells que vivim en aquest territori, i per a qui la Serra d´Irta és també un motor econòmic”.\nDiumenge que ve, dia 15 de maig, en el CESAL d´Alcossebre se celebrarà una jornada festiva recordant a través d’imatges els 20 anys de la declaració del Parc Natural de la Serra d´Irta. Hi haurà projeccions i tertúlies-col·loquis. A més, es podrà veure l’exposició de dibuixos que els alumnes dels col·legis de Santa Magdalena, Alcalà de Xivert-Alcossebre i Peníscola han realitzat per a celebrar el 20é aniversari del paratge.\nNoticies — 06/05/2022\nL’alcalde de Santa Magdalena, Sergio Bou, anuncia que ja han finalitzat les obres dels vials perimetrals del CEIP Albert Selma, corresponents al Pla d´ “Actuacions urbanes” de la Vicepresidència segona i Conselleria d’Habitatge i Arquitectura Bioclimàtica de la Generalitat Valenciana, que les ha finançades al 100%, invertint en el municipi més de 325.000 €.\nConcretament s’ha dut a terme una reforma integral de tots els vials perimetrals del centre educatiu, que també està sent ampliat i millorat, a través del Pla Edificant. Aquests vials s’han semipeatonalitzat, se’ls ha dotat d’il·luminació, jardineria i elements de mobiliari urbà, posant en valor tota la zona del voltant del CEIP Albert Selma.\n“S’ha dut a terme una reforma integral de tot l’entorn del col·legi i a més des de l’ajuntament hem aprofitat aquesta obra per a asfaltar alguns carrers, que també donen accés al centre”, explica Sergio Bou, alcalde de Santa Magdalena.\nNoticies — 04/05/2022\nL’Ajuntament de Santa Magdalena informa que està procedint, a través d’una empresa de control de plagues, a realitzar el tractament anual contra els mosquits. D’aquesta manera, el consistori magdalener com fa cada any, ha començat el tractament amb el qual pretén minimitzar l’impacte del mosquit tigre durant l’estiu.\nL’empresa de control de plagues ha revisat tot el clavegueram del nucli urbà, que ha sigut tractat amb productes específics contra el mosquit, al mateix temps que ha inspeccionat els llocs en els quals es troben aigües estancades i que poden ser focus de cria de larves.\nSergio Bou, alcalde de Santa Magdalena, assenyala que: “són tractaments que realitzem per a previndre la cria de larves, ja que només d’aquesta manera evitarem la proliferació de mosquits a l’estiu”.\nNoticies — 03/05/2022\nNoticies — 27/04/2022\nL’Associació ‘Amics de Sant Vicent’ de Santa Magdalena, després de dos anys de pandèmia, ha tornat a organitzar els actes en honor a Sant Vicent, que han comptat amb una gran participació.\nEls festejos s’iniciaven el dissabte al migdia, amb una cercavila a càrrec de la Colla de Dolçainers i Tabaleters, ‘Polpís’, mentre que l’Agrupació Musical Santa Magdalena també va fer el propi a la vesprada. Ja a la nit, unes 200 persones van gaudir d’un sopar de pa i porta en el pavelló poliesportiu municipal i posterior revetla amb l’Orquestra Energy Group. L’Associació Juvenil Pont de l´Agüelo Queixalet també va col·laborar en aquest esdeveniment amb la gestió de la barra.\nAhir dilluns, 25 d’abril, festivitat de Sant Vicent, l’ermita va congregar a un gran nombre de veïns i veïnes, que, després de dos anys de pandèmia, van gaudir d’una jornada de gran germanor entre veïns i veïnes. A les 11.30h es va celebrar la missa i després d’ella un esmorzar popular a base de sardina rostida, mentre que més de 400 persones van gaudir del menjar, que es va realitzar en l’ermita amb la paella com a protagonista. La música de la jornada la va posar el Duo, Adrián.\nNoticies — 21/04/2022\nL’Associació ‘Amics de Sant Vicent’ de Santa Magdalena, després de dos anys de pandèmia, torna a organitzar els actes en honor a Sant Vicent, i ho fa amb un ampli programa, que a més inclou novetats.\nEls festejos s’iniciaran el dissabte, 23 d’abril, a les 12h amb una cercavila, a càrrec de la Colla de Dolçainers i Tabaleters, ‘Polpís’, mentre que l’Agrupació Musical Santa Magdalena també realitzarà una cercavila a les 20h, anunciant la celebració de la festa.\nA les 21h i en el pavelló poliesportiu municipal es realitzarà un sopar de pa i porta i posteriorment, a les 22.45h. donarà inici la revetla, amenitzada per l’Orquestra, Energy Grup. El servei de barra serà a càrrec de l’Associació Juvenil, ‘Pont de l´Agüelo Queixalet’.\nEl dilluns, 25 d’abril, a les 11.30h. tindrà lloc la missa en honor a Sant Vicent en l’ermita i després d’ella el Duo, Adrià, amenitzarà la jornada, que prosseguirà a les 12.30h amb una sardinada, que el seu tiquet és d’1 €/ració i a les 14.30h es realitzarà una paella de germanor al preu de 3€/tiquet, que inclou plat de paella, fruita i ‘cremaet’.


Hotel Royal Khazir Srinagar Índia - Ofertes d'hotels amb els MILLORS DESCOMPTES EN LÍNIA\nRoyal Khazir Boutique, Agriculture university road shalimar srinagar, behind CIE, Lal Chowk, Srinagar, Índia, 191121 - Veure al mapa\nTé alguna pregunta per a Hotel Royal Khazir?\nMés informació sobre Hotel Royal Khazir\nBen posicionat a Lal Chowk, Hotel Royal Khazir és un lloc ideal d'inici d'excursions a Srinagar. Des d'aquí, els viatgers poden gaudir d'un fàcil accés a tot el que aquesta viva ciutat ofereix. No és menys excepcional el fàcil accés que té l'hotel a les incontables atraccions i llocs d'interès de la ciutat com Akhoon Jewellers, Pathar Masjid, Tomba de la Mare de Zain-ul-Abidin.\nA Hotel Royal Khazir, l'excelent servei i instal.lacions superiors faran de la vostra estada una experiència inoblidable. A l'hotel s'hi pot gaudir d'unes comoditats de primera classe com servei d'habitacions 24 hores, Zones públiques amb Wi-Fi, aparcament de cotxes, servei d'habitacions, restaurant.\nL'hotel compta amb 17 precioses habitacions, i totes inclouen televisió de pantalla plana, connexió a internet (cortesia), aparell de televisió, TV satèl•lit/cable, reproductor de DVD/CD. Tant si és un entusiasta del fitness o simplement busca relaxar-se després d'un dia dur, estarà entretingut per les instal.lacions de primera classe com pistes de tennis, jardí. Hotel Royal Khazir és una elecció inteligents per a viatgers a Srinagar, i ofereix una estada relaxant i sense molèsties.


⚡ El favor d'Amancio Ortega a Pedro Sánchez enmig de la pandèmia\nEl favor d'Amancio Ortega a Pedro Sánchez enmig de la pandèmia\nEl propietari d'Inditex ha sortit a el rescat del govern durant la crisi del coronavirus\nper Daniela De Amorín divendres, 24 d’abril 2020 - 21:08h\nAmancio Ortega ha traslladat la meitat del material sanitari que el govern va comprar a la Xina | EFE\nLa crisi del coronavirus va agafar al governcompletament per sorpresa. Encara que en aquell moment l'alerta sanitària arribava primer des de la Xinai després des d'Itàlia, l'Executiu liderat per Pedro Sánchez no tenia previst que el virus pogués arribar tan ràpidament al nostre país.\nAixí, durant una roda de premsa del 23 de febrer, el director d'alertes sanitàries, Fernando Simón, assegurava que a Espanya no hi havia risc de contagi local. Aquesta manca de previsió va evitar que es pogués fer una reserva i prèvia adquisició de material sanitari que tan sols unes setmanes després necessitaríem amb caràcter urgent.\nEls recursos logístics d'Inditex\nQuan es va fer latent la necessitat de milers d'unitats de mascaretes, guants, ulleres, granotes de protecció i respiradors, el Govern no comptava amb la capacitat logística suficient per adquirir i traslladar el material al nostre país. Va ser aquí quan Amancio Ortega va sortir al rescat posant a disposició de l'Executiu tots els recursos logístics i comercials de la multinacional Inditex a la Xina.\nDes dels avions noliejats fins a les naus d'emmagatzematge, la gran multinacional ha ofert tots els seus recursos per a traslladar de manera urgent enormes carregaments de material sanitari comprats a la Xina. L'empresa fundada per Amancio Ortega s'ha encarregat fins i tot del trasllat del material des de les fàbriques de la Xina fins a les seves grans naus comercials al país asiàtic i posteriorment del traslladat al nostre país en avions propis d'Inditex que van aterrar a Saragossa.\nInditex va traslladar la meitat del material de l'Estat\nSegons revelen els documents de compres de material publicades per Sanitat, el fundador de Zaraha garantit al llarg d'aquesta crisi el subministrament de la meitat del material comprat per l'Estat.\nEls avions d'Inditex, procedents de la Xina, han portat al país milions d'unitats de diferent material santari | EFE\nInditex ha fet servir els seus avions per importar mercaderia de territori xinès per valor de 457.600.000 d'euros, que representa la meitat de tot el que s'ha gastat pel Ministeri de Sanitat, 932.300.000 d'euros. Això suposa un altíssim percentatge del total de material importat, ja que molts lots han estat adquirits a Espanya i per tant no han requerit el costós trasllat des de l'exterior.\nTasca desinteressada d'Amancio Ortega\nLa companyia d'Amancio Ortega ha realitzat aquesta tasca de manera voluntària i desinteressada, sense cap pagament pel mig. Altres companyies, però, han rebut milions d'euros per efectuar els mateixos transports. Els contractes d'emergència signats per Sanitat inclouen pagaments a diverses firmes logístiques per portar material des de la Xina.\nÉs el cas de l'acord signat per Globalia, la matriu d'Air Europa, que va traslladar un carregament des de Xangai per un preu de 1.210.000 euros. Major encara va ser l'adjudicació concedida pel govern a l'empresa logística DSV Air & Sea. Per vuit vols xàrter des de les ciutats xineses de Xangai i Xinzheng l'empresa es va embutxacar 8.678.121 euros.\nPerò lluny de conformar amb aquesta gran aportació, Amancio Ortega va donar, igual que la resta de companyies de l'Ibex 35, 25 milions d'euros per a la compra de material. També va repartir a través de la seva pròpia xarxa logística altres 63 milions d'euros en productes sanitaris. Sense cap dubte, la solidaritat del fundador d'Inditex i el seu compromís amb la lluita contra el coronavirus no té límits.\nMascareta higiènica o quirúrgica: Quina hem d'utilitzar en cada cas\nSanitat Malaltia Zara Amancio Ortega Govern Espanyol


Julián Muñoz, traslladat de presó\nL'exalcalde de Marbella, Julián Muñoz, ha estat traslladat de la presó malaguenya d'Alhaurín de la Torre a la de Jaén. El canvi de centre penitenciari és per preservar la intimitat de Muñoz després que altres interns gravessin l'exalcalde, cosa que ha acabat resultant falsa. En aquest sentit, la direcció de la presó va obrir una investigació per determinar les circumstàncies en les que s'hauria pogut gravar Muñoz.\n05/10/2006 - 09.18 Actualitzat 05/10/2006 - 11.45\nLa Direcció General d'Institucions Penitenciàries també ha apuntat que el fet que el jutge ordenés la setmana passada l'execució immediata de la sentència que el va condemnar a un any de presó per presumpta vinculació amb la trama de corrupció de l'Ajuntament de Marbella ha incidit en el trasllat. El trasllat va tenir lloc ahir a la tarda dins d'un paquet de moviments de presos rutinaris que, segons fonts penitenciàries, es produeixen cada setmana amb absoluta normalitat.\nL'exalcalde recorre la interlocutòria d'execució de sentència\nD'altra banda, Julián Muñoz ha recorregut la resolució d'execució de la sentència que el condemnava a un any de presó per delicte urbanístic. El jutge va ordenar el compliment de la sentència perquè "existeix reincidència", en haver-hi una anterior condemna de sis mesos de presó pel "cas Banana Beach", quan va concedir una llicència d'obres per edificar 238 vivendes, aparcaments i locals comercials en sòl no urbanitzable.\nTambé els exregidors Rafael González, Manuel Calle, María Luisa Alcalá i Antonio Yagüe, germà de l'exalcaldessa Marisol Yagüe, han presentat un recurs contra la mateixa resolució, alhora que sol·liciten la suspensió de l'execució de la sentència. Els motius que fan servir els exregidors són que la suspensió es troba "dins dels supòsits legals", ja que la pena és inferior a dos anys i, a més, que "no tenien antecedents en el moment que es va dictar la sentència ni quan es produeix el suposat delicte", segons han explicat les fonts a Europa Press.


Joc eròtic per a parelles. Divertit i calent..Inclou vibrador, boles xineses, lubricant, manilles .. no us faltarà de res.\nPer començar cada jugador ha d'escollir la seva beguda preferida, ja que hi ha dues possibilitats, prova o xarrupet! També es recomana jugar amb un pot de nata i sobretot moltes ganes de divertir-se. Pss..pssss ... el primer a arribar a l'orgasme perd!\n- El joc conté 48 targetes dividides en colors. El noi utilitzarà les targetes identificades amb la silueta de l'home i la noia les de silueta de dona.\n- Es llança el dau i qui tregui el número més alt comença a jugar.\n- La casella amb el dibuix d'una copa, s'haurà de prendre el glop de la teva beguda, besar a la teva parella i immediatament agafar una targeta per procedir amb la següent prova, si s'oblida besar a la parella i el contrari li recorda, s'haurà de treure una peça que triarà la seva parella.\n- Si coincideixen dos jugadors en la mateixa casella s'hauran de besar immediatament, l'últim a adonar-se perdrà una peça.\n- El temps permès per a realitzar les proves, figura en cada targeta XXX i es cronometrarán amb el rellotge de sorra.\n- En tots els grups de targetes, hi ha una trucada comodí. Al jugador que li toqui la hi podrà quedar fins al final de la corresponent fase.\n- A les caselles amb els dibuixos de les posicions, indica la posició que cadascú ha d'adoptar per fer l'amor amb la seva parella, utilitzant el rellotge de sorra, un cop acabada s'ha d'agafar els daus per practicar la següent posició.\n- El jugador que decideixi continuar per més temps del que marqui el rellotge, o el jugador que arribi a l'orgasme serà el perdedor.\nJoc molt complet, divertit i murri, 100% recomanat per la nostra Reina.


Confraria del sant Crist de l'Esperança | AASSEMBLEA GENERAL 2019\nclavariat | 17 Març, 2019 20:22\nCONFRARIA DEL SANT CRIST DE L´ESPERANÇA\nCONVOCATORIA D´ASSEMBLEA GENERAL I RENOVACIÓ DE JUNTA DIRECTIVA\nAmic/ga confrare/essa: Enguany hi ha eleccions per la renovació de la Junta Directiva, hi poden participar tots els confrares de ple dret. Les persones interessades a formar part de la Junta trobaran informació a la web de la confraria: confrariadelsantcrist@yahoo.com\nL´Assemblea General dels confrares, tendrà lloc, si Déu ho vol, el proper dia 2 d'abril a les 20,30 hores a la Sala de la Casa Rectoral.\nL´ordre del dia, serà el següent:\n1 – Votacions per a la renovació de la Junta.\n2.- Lectura i aprovació de l´acta de l´assemblea anterior\n3.- Estat de comptes i aprovació del Pressuposts.\n4.- Organització de les processons de Setmana Santa\n5 - Torn obert de paraules\nQuedau tots bens convidats, i esperam la vostra assistència. .\nLas apuntacions seran els dies 15 i 17 d'abril de 19 a 21 hores a la Rectoria. També podreu anar a Fotos Fermin a hores de comerç.\nSi qualcù no pot venir a l´Assemblea, i està interessat en dur un pas, posau-vos en contacte en la Confraria. Directament o bé al e-mail: confrariadelsantcrist@yahoo.com\nNORMES PER A LA RENOVACIÓ DE LA JUNTA DIRECTIVA A L'ASSEMBLEA GENERAL DEL DIA 2 D'ABRIL DE 2019\nL'Assemblea General del dia 20 de març de 2018 en cumpliment dels Estatuts vigents a pres l'acord de renovar la Junta Directiva de la Confraria, amb el següent plec de condicions:\n1r) Hi podran participar tots els confrares de ple dret inscrits a les llistes de la confraria, tant per ser electors com per esser elegits, sempre que reuneixin les següents condicions:\na) Que no mantenguin una situació de ruptura pública en l´Església Catòlica, ni tengin expedient obert per aquest motiu, o per faltes disciplinàries.\nb) Que estiguin al corrent en les quotes dels dos darrers anys.\nc) Per ser nomenats als càrrecs de President, Vicepresident, Secretari, Vicesecretari, Tresorer i Vicetresorer, els aspirants hauran de dur una antiguitat de dos anys a la confraria, i no hi podran optar aquells que ocupin càrrecs de notorietat pública a un partit polític.\n2n) Es formarà una llista de tots els confrares de ple dret que compleixen les condicions per participar-hi.\nAquesta llista estarà a disposició dels confrares a la Rectoria de la Parròquia de Sant Miquel de Llucmajor, els dies 26, 28 i 29 de març de 2019, de les 19 a les 21 hores.\nEls confrares que no tenguin les quotes actualitzadas ho podran fer.\n3r) S'han de cobrir tots els càrrecs de la Junta Directiva. És a dir: 1 president, 1 vicepresident, 1 secretari, 1 vicesecretari, 1 tresorer, 1 vicetresorer, 1 vocal per a la formació cristiana del confrares, 1 vocal de secció infantil, juvenil i simpatitzants, 1 vocal encarregat de feines durant l´any, 1 vocal encarregat de l´assistència a l´Associació de confraries, i a més dels anteriors es nomenaran 2 vocals de reserva.\n4t) Els candidats a la Junta Directiva es presentaran a l´Assemblea General pel sistema de candidatura tancada, on hi constaran els noms dels aspirants així com el càrrec a que es presenten.\n5t) Hi podran haver totes les candidatures que vulgin, sempre que complesquin les condiciones esmentades.\n6è) Les candidatures es podran presentar directament a la Rectoria de la Parròquia de Sant Miquel de Llucmajor, els dias 26, 28 i 29 de març de 2019, de les 19 a les 21 hores, o bé per e-mail: confrariadelsantcrist@yahoo.com.\nEl dia 29 de març de 2019 a les 21 hores se tancarà la recepció de candidatures i se comunicaran als confrares pel seu coneixement i efectes a través de la web: santcristdelaesperanca.balearweb.net\n7è) Les votaciones seran el dia 2 d'abril de 2019 a les 20,30 hores, a la Sala de la Casa Rectoral, de totes les candidatures presentadas. S'elegirà per majoria d'assistents (mitat més un) a l'assemblea en el primer escrutini. El segon escrutini es farà per majoria simple entre les dues candidatures més votades en el primer. Cas de que només es presenta una candidatura serà suficient per l'aprovació, el vot favorable de la majoria simple dels assistents.\n8è) Si es declaras deserta les propostes de noves candidatures, es comunicarà al Bisbat, a fi que el Sr. Bisbe faci el que més convé, ja sigui un règim de govern provisional o decretant la dissolució.\n9è) La Junta Directiva serà anomenada per quatre anys, podent ser reelegida per altres quatre anys, cas de haver-hi un tercer mandat s´hauria de demanar permís al Sr. Bisbe, explicant les raons per la qual es continua aquest tercer mandat i si ho creu convenient l’autoritzarà.\n10è) Una vegada elegida la nova Junta Directiva, es prendrà possesió dels càrrecs immediatament i serà dissolta la Junta Directiva anterior.\n11è) A continuació serà comunicat al Sr.Bisbe la nova Junta Directiva.


Victòria contundent del Real Madrid per tancar com a primer del Grup A al TCI – Club Bàsquet Sant Josep – Badalona\nEl dia començava amb el partit entre el Real Madrid i la selecció de Finlàndia. Un partit on a tots dos equips els ha costat entrar en joc. Ha estat el Madrid, però, el primer en fer imposar el seu ritme de la mà de Kostadinov. Els finesos no es rendien i a base de defensa evitaven que els blancs s’escapessin al marcador però la falta d’encert els condemnava, 17-10 al final del primer quart. Al segon quart la maquinària ofensiva dels blancs començava a rodar i Kostadinov i Klavzar ho aprofitaven per fer mal a la cistella finesa. Els ràpids contraatacs i la baixa efectivitat visitant ampliaven cada cop més el marcador i s’arribava al descans amb un 45-21 al marcador.\nAmb la represa les coses no canviaven gaire i als nòrdics cada cop els costava més anotar. Un altre cop Lauri Kallio intentava tirar dels seus però no podia parar a la tripleta formada per Spagnolo-Kostadinov-Klavzar. El domini dels tres jugadors ampliava encara més el marcador i s’arribava a l’últim quart amb tot per decidir, 68-31. A l’últim quart el Madrid rotaria amb tots els jugadors i això faria baixar el ritme ofensiu de l’atac i Garuba agafaria el relleu de Spagnolo i Kostadinov. Els finesos ja havien abaixat els braços i no trobaven la manera d’anotar. El partit acabaria amb el resultat de 91-40\nPodeu veure les estadístiques a: http://goo.gl/BbKVde\nPodeu veure el partit a: https://www.youtube.com/watch?v=Yz5rUP3k7b8\nhttps://www.cbsantjosep.net/wp-content/uploads/WhatsApp-Image-2018-09-15-at-10.56.501.jpeg 1600 1068 CB Sant Josep Badalona http://www.cbsantjosep.net/wp-content/uploads/icona_escut_WEB.jpg CB Sant Josep Badalona2018-09-15 11:55:352018-12-07 01:13:30Victòria contundent del Real Madrid per tancar com a primer del Grup A al TCI\nEL Club Joventut Badalona guanya en un partit molt ajustat al TCI El Club Joventut Badalona guanya el seu segon partit al TCI


L'Olot goleja el Vic amb comoditat i amplia l'avantatge respecte als perseguidors - Diari de Girona\nL'Olot goleja el Vic amb comoditat i amplia l'avantatge respecte als perseguidors\nUn gol d´Uri i tres de Carlos liquiden el Vic i fan que la distància amb el Cornellà sigui de 3 punts a manca de 4 jornades\n3ª DIV B - G5 Resultats i classificació · Calendari\nDissabte passat després de guanyar (1-2) al camp del Balaguer, l´Olot feia realitat el primer objectiu de la temporada: classificar-se per jugar la promoció d´ascens a Segona Divisió B. Conscient de l´èxit aconseguit, ahir, tot i la pluja, l´afició es va apropar fins al Municipal per retre un merescut homenatge als seus abans de l´inici del derbi de Bracons contra el Vic que els olotins es van acabar enduent per un clar 4 a 1. Amb aquesta victòria, els de Julio Bañuelos van posar la primera pedra per complir amb el segon objectiu del curs, fer-se amb el títol de Tercera Divisió. El Vic, situat a la zona de descens, necessitava esgarrepar quelcom positiu per no complicar-se encara més les coses. Però l´Olot no es va deixar intimidar en cap moment. Al minut 3, Uri Santos va tenir la primera oportunitat per inaugurar el marcador.\nEl Vic va intentar sortir a la contra sense cap èxit, fins que set minuts més tard (m.10) una jugada iniciada per Roger va acabar als peus de Carlos Martínez, que des de terra va assitir a Uri Santos perquè obrís la llauna posant l´1 a 0. Quedava tot un món per acabar el partit, però la parella Carlos Martínez-Uri Santos seguia funcionant. Precisament per aquest motiu, el tècnic del Vic, Dani Juvany, va ordenar construir una teranyina amb sis defensors molt difícil de sobrepassar.\nAmb el pas dels minuts, el terreny de joc es va anar fent més impracticable, cosa que podia passar factura a l´equip menys físic, i a més va fer que l´Olot es quedés sense poder desenvolupar el seu joc tècnic. Al minut 39, Hèctor va fer un penal a la línia de la grossa. Carlos Martínez va ser l´encarregat de transformar-lo i posar el 2 a 0. La duresa va ser una manera d´intimidar els atacs olotins sense que el col·legiat castigués els infractors cosa que va fer que el partit entrés en una altra dinàmica més conflicativa per les protestes osonenques que tenien com a víctima a Uri Santos.\nA la represa, amb un 2-0 al marcador, l´Olot va sortir més tancat defensivament, i el Vic va prendre la iniciativa. En el 53´, Puig va poder superar la línia de contensió mirant la porteria, però la sortida als peus de Fornés va impedir l´acció de gol. Els de Bañuelos es van treure la son de les orelles i van tornar agafar el ritme encara que amb poca efectivitat per l´estat de la gespa. Carlos Martínez ho seguia provant. Al m.71 novament el pitxitxi de l´Olot va protagonitzar una jugada de primer en robar una pilota a la frontal dreta de la grossa, encarant la porteria en solitari i sobre la sortida de Buetas va sutar ras al segon pal que va acabar sortint lleugerament desviat.\nMinuts més tard, un fort xut des de l´exterior de Soler va sorprendre Fonrés i va posar el 2-1 que permetia a l´equip de Vic somiar en treure quelcom positiu d´Olot. Però al m.81, Freixa va picar una falta des d´uns 23 metres que Carlos Martínez de cap va desviar marcant el 3 a1 lluny de l´abast del porter visitant. Dos minuts més tard, Carlos Martínez va rebre una assistència en una jugada col·lectiva, guanyant l´espai i marcant en solitari el 4 a 1, i a nivell particular el seu hat-trick que permetia sentenciar el derbi de Bracons a favor d´un Olot que a quatre jornades per acabar la lliga, té 3 punts de marge respecte al segon classificat, Cornellà


Benach: 'A Canàries ja van prohibir els toros i ningú els ha acusat de ser antiespanyols' La República\nBenach: ‘A Canàries ja van prohibir els toros i ningú els ha acusat de ser antiespanyols’\nEl president del Parlament, Ernest Benach, ha tornat a recordar aquest diumenge que el debat sobre les curses de braus ‘no es pot plantejar des del punt de vista identitari, sinó com un debat sobre els drets dels animals’. En una entrevista a Catalunya Informació, Benach ha manifestat que si vota a favor de la llei per abolir les curses de braus ‘és per la defensa dels drets dels animals i no per res més’ i ha considerat que seria un ‘error’ entendre-ho d’una altra manera. El polític republicà ha admès que les curses de braus aixequen passions sobre tot si ‘es desvetllen des d’altres indrets’ i ha recordat que a les ‘Canàries la llei ja va ser aprovada i no ha passat res’ i ningú els ‘ha acusat de ser antiespanyols’.\nAquest dimecres es votarà al Parlament la proposta per abolir les curses de braus i Benach ha demanat ‘centrar les coses on són’ i ha defensat que ‘aquesta és una llei estrictament en defensa els dret dels animals, que planteja que un espectacle no es pot basar en la tortura i en la mort d’un animal’. Ha destacat que ‘les curses de braus eren comuns en diferents territoris i a poc a poc han anat decaient’. Ha recordat que ‘alguns demanen que es deixi que les curses s’acabin de morir’, però ha destacat que ‘els que s’aniran morin són els animals’.\nEls grups parlamentaris van descartar el passat dimecres demanar una votació secreta. En aquest context, el president del Parlament ha afirmat que ‘tots els diputats voten lliurement i ningú ha expressat mai que s’ha sentit coaccionat’. Així mateix, ha dit que les votacions ‘només són secretes quan afecten a persones o quan un grup fa la demanda d’acord amb el reglament’. En aquest sentit, ha dit que no es dóna cap d’aquests casos.


Setmana Santa (Alfés) / Inici - Patrimoni festiu - Generalitat de Catalunya\nInici / Setmana Santa (Alfés)\nSetmana Santa (Alfés)\nProcessons Divendres Sant / Armats. En la celebració del Divendres Sant destaca la presència dels Armats. L’origen dels Armats d’Alfés és incert, però es remunta almenys al primer terç del segle XX (segons memòria oral). El cos d’Armats està constituït per “soldats”, “tambors” i “trompetes”. Participen en el Via Crucis del matí i en la processó de la nit.\nArmats: és un grup autoorganitzat, que no depèn de cap institució ni entitat. Quan s’acosta la celebració els homes del poble s’autoorganitzen. Els vestits, timbals i trompetes (cornetes) son de propietat municipal. Tradicionalment ha estat un grup composat exclusivament per homes adults i/o nois joves, però actualment també hi participen noies de la població (la participació femenina genera reticències, “no està ben vist” per alguns sectors de la població). També hi ha “armadets”, infants vestits d’armat. Els vestits dels “armadets” son de propietat particular (no són de propietat municipal), i, o bé el confecciona la pròpia família d’un infant, o bé se’ls passen d’unes famílies a unes altres. Nombre d’Armats: una dotzena. Al capità se l’anomena “abanderado”. Nombre d’Armadets: entre 3/4 i 2/1, depenent de l’any. Banda dels Armats (tambors i trompetes): no van vestits d’Armats, sinó amb pantalons negres i camisa blanca. Composició: 6/7 tambors + 3 bombos; 3 trompetes aprox. Algun any els Armats han deixat de sortir per manca d’organització.\nVia crucis: el costum tradicional era realitzar-lo a trenc d’alba del Divendres Sant. Actualment es fa cap a les 9:00/10:00 h. S’inicia amb la desfilada dels Armats que surten de la plaça Major van fins a l’església. En arribar a l’església “recullen” el St. Crist (simbòlicament) i s’inicia el Via Crucis pròpiament dit, que va en processó fins a l’ermita de St. Salvador. L’itinerari del Via Crucis és: Anada = Plaça església, C/Calvari, ermita St. Salvador; Tornada= ermita St. Salvador, C/St. Salvador, Pl. Major i Església. En el Via Crucis s’hi porta una figura del St. Crist crucificat. Els Armats també participen en la processó del Via Crucis, però sense les trompetes.\nProcessó Divendres Sant a la nit: el costum tradicional era realitzar-la a les 22:00/23:00 h. de la nit. Actualment es realitza quan es fa fosc. En aquesta processó hi participen diverses imatges religioses: Verge dels Dolors, St. Crist crucificat (?), (...). També hi participen els Armats, amb més protagonisme i pompa que al Via Crucis matinal, ja que en aquesta processó hi assisteixen amb trompetes. Semblantment al matí, s’inicia amb una desfilada dels Armats des de la Plaça de la Bassa fins a l’Església, on recullen les imatges (simbòlicament) i aquí s’inicia la Processó pròpiament dita. Itinerari de la Processó: Pl. la Bassa, C/Raval, C/St. Salvador, Pl. Major i Església. En aquesta processó hi ha posicions diferents per a les dones i per als homes (les unes van al darrera i els altres al davant del seguici). Els homes van amb la Creu i les dones van amb la Verge dels Dolors.\nOrganitzadors: Parròquia d’Alfés / Armats (grup informal)


J. Llibre, els artesans dels teixits per a la llar | Barcelona és Moda\nJ. Llibre, els artesans dels teixits per a la llar\nBotiga J. Llibre, situada al barri de Sant Gervasi / J. Llibre\nLa botiga –situada al barri de Sant Gervasi– disposa de showroom i taller propi, fet que li permet personalitzar i dotar de la màxima qualitat els productes a mida que comercialitza\nEntrar a J. Llibre –al carrer Madrazo, 125, de Barcelona– és endinsar-se en un espai on es respira estil, disseny, qualitat i una sàvia combinació de tradició i modernitat. El negoci, fundat el 1943, va començar venent peces de roba i avui, 75 anys més tard, Josep i Francesc Llibre l’han reformat sense perdre’n l’essència per tal de satisfer les necessitats dels clients, oferir un servei totalment personalitzat i realitzar un treball artesanal centrat en la confecció de teixits per a la llar.\n“Després de la guerra civil, l’àvia i el pare van venir de Mataró a Barcelona i van començar a treballar i a viure a la botiga, on venien bàsicament diferents tipus de teixits per fer vestits, gavardines, calçotets, etc., i uns anys més tard, el 1947, el pare va comprar la botiga”, explica Josep Llibre, qui actualment dirigeix el negoci familiar juntament amb el seu germà Francesc.\nEls primers anys no van ser fàcils, “era l’època de l’estraperlo i era difícil aconseguir peces, però els proveïdors van garantir al pare que li proporcionarien el producte que necessités i que ja els hi pagaria”, apunta Francesc Llibre.\nLa motivació i la inquietud per avançar i oferir el millor a la clientela van portar al Sr. Llibre a assistir a fires i incorporar a la botiga les novetats que anaven sorgint. “El pare va ser el primer a confeccionar llençols ajustables amb goma, producte que va tenir molt èxit i que va propiciar crear un taller al soterrani de la botiga, on teníem una persona que tallava, una altra que cosia…”, detalla en Josep. El fet de tenir taller propi va permetre a la família Llibre poder fer un major seguiment i control de la producció, de la qualitat i dels terminis de lliurament dels productes, “quelcom que era molt important per al pare, i que nosaltres hem incorporat com una de les normes de la casa”, subratllen.\nJ. Llibre ha avançat al ritme de la societat, “però sempre buscant una certa estabilitat”. Per aquest motiu, durant molts anys van formar part del grup CasaStyl, “un grup de botiguers de tot Catalunya que fèiem compres conjuntes, catàlegs personalitzats, productes amb marca i disseny propis…”. Aquesta iniciativa va funcionar molt bé durant molts anys, “i ens va permetre fer coses que sols no hauríem pogut fer mai”, però la jubilació d’alguns dels seus integrants va fer que l’estructura no fos viable i fa un parell d’anys J. Llibre va optar per desvincular-se’n i iniciar nous projectes, alhora que col·labora amb Barnavasi, l’Associació de comerciants i professionals del barri de Sant Gervasi.\nRenovar-se per avançar\nAmb el pas del temps la botiga del carrer Madrazo –juntament amb la del carrer Craywinckel, inaugurada fa 15 anys– es va convertir en un establiment “clàssic” de roba per a la llar, on es podien adquirir des de llençols de diferents marques a draps de cuina, passant per tovalloles o cortines. “La crisi, l’evolució del sector i de la clientela ens va obligar a repensar el negoci i vam veure que era necessari fer un canvi, una renovació, per transmetre l’essència de J. Llibre, allò que sempre ens ha caracteritzat, però que l’aparença externa de la botiga no transmetia”.\nTant en Francesc com en Josep eren conscients que els calia potenciar els valors i trets diferencials que sempre els havia caracteritzat, especialitzar-se i personalitzar les vendes. “L’entorn, l’establiment, ens havia d’ajudar a transmetre que cada client és únic, i per aquest motiu era indispensable poder disposar d’un espai –el showroom– on poder oferir un tractament individualitzat i personalitzat”, explica en Josep, mentre en Francesc afegeix: “Avui, després de la reforma, continuem fent el que fèiem fins ara, però hem canviat la manera com ens presentem al client. Per exemple, la venda d’unes cortines no es fa amb cinc minuts; cal veure mostres, teixits, colors… i per això és necessari un espai on fer la venda d’una manera còmoda, asseguts, prenent un cafè…”.\nI és que botigues com J. Llibre són molt més que un lloc on portar a entapissar el sofà o una banqueta, comprar les fundes dels coixins, l’equipament tèxtil per a la llar o el vaixell, o fer fer una cortina a mida. “Ens agrada escoltar els clients, alguns dels quals ho són ‘de tota la vida’ i, a vegades –considera en Francesc– fem també de psicòlegs, consellers i amics. Els clients es converteixen en amics; hem anat a l’enterrament de clients de tota la vida, i a l’enterrament del pare –que va morir el mes de setembre passat– hi va assistir clients que el coneixien de feia anys”.\nA més d’aquest tracte personalitzat, J. Llibre també destaca per la qualitat dels seus productes. És distribuïdor en exclusiva a Catalunya del fabricant de cortines Luxaflex, de la de roba de llit de Slabbinck, a més de les firmes Drapilux, Mühldorfer i Rivolta Carmignani. “Busquem tenir partners, companys de viatge que ens permetin oferir una exclusivitat als nostres clients. Del que es tracta és de trobar el teu nínxol de negoci i trobar la teva clientela”, considera en Josep.\nA més de treballar amb diferents marques, els germans Llibre també han apostat per col·laborar amb dissenyadors, interioristes, decoradors i arquitectes. “Ara el professional es troba a gust aquí, el seu discurs està en sintonia amb l’entorn, el que ens permet treballar conjuntament d’una manera molt còmoda. Per exemple, la reforma de la botiga ens l’ha fet la interiorista Ana López de la Casa, amb qui també col·laborem per fer encàrrecs de diferents clients”.\nA més, els propietaris de J. Llibre també tenen previst organitzar sessions formatives i activitats vinculades amb els productes que comercialitzen, “com xerrades per explicar com funciona i els avantatges d’un determinat tipus de cortina, per exemple”.\nTant en Francesc com en Josep són del parer que el seu és un producte que no es pot vendre on line. Així i tot, treballen per potenciar tot el que són les xarxes socials, especialment Instagram, i omplir de continguts la pàgina web. “Creiem que les xarxes socials són una molt bona via per donar-nos a conèixer, i per això hi estem invertint temps i diners, però hem optat per no entrar en la venda on line pel tipus de producte i servei que volem oferir. Apostem per donar un servei molt personalitzat, oferir un tracte exquisit, una qualitat…, i això internet no ens ho facilita”, remarca Josep Llibre.\nUna vegada realitzada la reforma de l’establiment, els seus propietaris consideren que ara és el moment de consolidar el canvi i atraure nova clientela. “Ens calia ser atractius per als néts dels nostres clients, i amb la transformació de la botiga anem pel bon camí”, remarca en Josep, qui també valora molt positivament la col·laboració que els ha ofert en tot moment la Cambra de Comerç de Barcelona. “Hem fet formació i hem participat en sessions que organitza la Cambra, fet que t’enriqueix i et permet prendre el pols a la realitat del sector i del comerç en general, i tenir una visió més àmplia de la que puguis tenir com a botiguer. A més, hem rebut una subvenció per fer un estudi de mercat i analitzar la situació del negoci i per on calia avançar. Una cosa molt positiva de la Cambra de Comerç és que t’aporta una visió àmplia del negoci des de diferents punts de vista: finances, màrqueting, etc., i t’obre els ulls”.


Els Supercívics arriben a les escoles de Les Franqueses | Sostenible\nEl passat novembre els alumnes des de P3 fins a 2n de Primària de l’Escola Colors van visionar els vídeos dels Supercívics, una família de personatges que ensenyen com actuar per aconseguir espais i punts de trobada agradables per a tothom. Els alumnes van poder exposar les seves experiències personals i reflexionar sobre els continguts treballats.\nDurant aquest mes s'han treballat els vídeos a totes les escoles del municipi. Paral·lelament al visionat dels vídeos, els alumnes de 4t de Primària de les 5 escoles del municipi han creat un còmic sobre la convivència a l’àmbit comunitari.\nPodeu veure els 4 vídeos: